b'\n_START_ARTICLE_\nFranc Gomba\xc4\x8d (agronom)\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini posestnika Jo\xc5\xbeefa Gomba\xc4\x8da v tr\xc5\xbea\xc5\xa1kem predmestju Greta. Obiskoval je ni\xc5\xbejo gimnazijo v Trstu (1883\xe2\x80\x931887), slovensko kmetijsko \xc5\xa1olo v Gorici (1887\xe2\x80\x931889) ter nadaljeval \xc5\xa1tudij na Vi\xc5\xa1ji vinarsko-sadjarki \xc5\xa1oli v Klosterneuburgu (1889\xe2\x80\x931891) in na Visoki kmetijski \xc5\xa1oli na Dunaju (1891\xe2\x80\x931893), kjer je bil tudi aktiven \xc4\x8dlan akademskega dru\xc5\xa1tva Slovenija. Po kon\xc4\x8danem \xc5\xa1tudiju je pri kranjskem de\xc5\xbeelnem odboru (1894\xe2\x80\x931908) v Ljubljani slu\xc5\xbeboval kot potujo\xc4\x8di sadjarski, vinogradni\xc5\xa1ki in vinarski u\xc4\x8ditelj, nato pa pri kranjski de\xc5\xbeelni vladi kot vi\xc5\xa1ji nadzornik za kletarstvo. Pri svojem delu se je zavzemal za moderno vinogradni\xc5\xa1tvo, zlasti pa za obnovo po trtni u\xc5\xa1i uni\xc4\x8denih vinogradov, za izbolj\xc5\xa1anje kletarstva in napredek vinske trgovine._NEWLINE_V obdobju 1894\xe2\x80\x931938 je bil dopisnik pri celi vrsti slovenskih \xc4\x8dasnikov in strokovnih \xc4\x8dasopisov (Dolenjske novice, Gospodarski list, Jutro, Slovenec, Kmetijski list, Trgovski list in drugih) pa tudi nem\xc5\xa1kih (Allgemeine Wienzeitung, Neue Wienzeitung) in drugih. Sodeloval je \xc5\xa1e pri raznih publikacijah kot npr.: Gospodarski nauki (Celovec, 1905), Kmetijski koledar in Veliki koledar Kmetijske matice (Ljubljana, 1931\xe2\x80\x931935), \xc4\x8citanka za strokovno obrtno-nadaljevalne \xc5\xa1ole (Ljubljana, 1925), samostojno pa je objavil: Najcenej\xc5\xa1a in najhitrej\xc5\xa1a obnovitev opusto\xc5\xa1enih vinogradov (Ljubljana, 1896), Na\xc5\xa1e vinogradni\xc5\xa1tvo (Ljubljana, 1897) Umno kletarstvo (COBISS) in Gnojenje vinogradov (COBISS). Njegova bibliografija obsega 8 zapisov.'